《书怀》
清代·徐洪钧

读书贵神解，无事守章句。混茫万古心，每于故纸寓。

忆昔就傅时，端受卤莽误。年来发深省，颇领此中趣。

中夜每独坐，睒睒灯火聚。到眼初茫然，思力未能赴。

朗吟一再过，旨趣或流露。回环三夏馀，延缘得津路。

此时万籁寂，炯炯一心注。若距且若迎，倏尔忽来悟。

顿令千载人，精魄宛相遇。掩书起推窗，皎月挂高树。

作者简介：江南宜兴人，字双南。诸生。喜钞书，出游必载书以行。年六十，右手患拘挛，仍用左手钞书不辍。诗意以沉著为主。有《栗亭诗钞》。